শিন্ডেকে ব্যঙ্গ কুণাল কামরার, শিবসেনার ভাঙচুর

ওয়েব ডেস্ক: মহারাষ্ট্রের (Maharashtra) উপ-মুখ্যমন্ত্রী একনাথ শিন্ডেকে (Eknath Shinde) উপহাস করেছিলেন নামী স্ট্যান্ড আপ কমেডিয়ান (Stand Up Comedian) কুণাল কামরা (Kunal Kamra)। তার জেরে মুম্বইয়ের এক স্টুডিও এবং হোটেলে ভাঙচুর চালাল শিবসেনার কর্মী-সমর্থকরা। শিবসেনার (Shiv Sena) বিধায়ক মুর্জি প্যাটেলের (Murji Patel) অভিযোগের ভিত্তিতে কামরার বিরুদ্ধে একটি এফআইআরদায়ের হয়েছে।

হাসির মোড়কে রাজনৈতিক নেতাদের ব্যঙ্গ এবং কটাক্ষ করায় বিশেষ ‘সুনাম’ রয়েছে কামরার। এর জন্য বিভিন্ন সময়ে বিতর্কে জড়িয়ে পড়তে হয়েছে তাঁকে। খুন, মারধরের হুমকিও কম পাননি। সম্প্রতি স্ট্যান্ড আপ কমিটির এক অনুষ্ঠানে গানের সুরে সুরে নাম না করে শিন্ডেকে ‘বিশ্বাসঘাতক’ বলেন কামরা। সেই অংশের ভিডিও সোশ্যাল মিডিয়ায় পোস্ট হতেই ভাইরাল হয়ে যায়।

আরও পড়ুন: ফের ভূমিকম্প! কেঁপে উঠল এলাকা

কামরার ব্যঙ্গের ধাক্কা সহ্য করতে না পেরে শিবসেনার (শিন্ডে গোষ্ঠী) সমর্থকরা মুম্বইয়ের খার এলাকায় একটি স্টুডিও এবং ইউনিকন্টিনেন্টাল হোটেলে ভাঙচুর চালায়। তাদের দাবি, ভিডিও শুট করা হয়েছিল ওইখানেই।

অশান্তির একটা আঁচ ছিলই। কারণ সদ্য শিন্ডের শিবসেনায় যোগ দেওয়া সঞ্জয় নিরূপম নামে এক প্রভাশালী নেতা সোশ্যাল মিডিয়ায় কামরার উপর হামলার হুমকি দেন। তিনি লেখেন, কুণাল কামরার ধোলাই করব আগামিকাল, ১১টায়।

এসব হুমকি এবং বিতর্ক নিয়ে বিন্দুমাত্র চিন্তিত নন হাস্যকৌতুক শিল্পী। বিতর্কের জবাব দেওয়ার জন্যই একটি ছবি পোস্ট করেছেন তিনি। সেই ছবিতে তাঁর হাতে রয়েছে ভারতের সংবিধান। ক্যাপশনে লেখা, “এগিয়ে চলার একমাত্র রাস্তা।”