শিণ্ডের আবদারে বিপাকে BJP! জিতেও হাতছাড়া হবে মেয়রের কুরসি?

ওয়েব ডেস্ক: ইতিহাস বদলে বৃহন্মুম্বই পুরসভা নির্বাচনে (BMC Election 2026) একক বৃহত্তম দল হিসেবে উঠে এসেছে বিজেপি (BJP)। ২২৭ আসনের মধ্যে ৮৯টিতেই জিতেছেন ‘কমল ছাপ’ প্রার্থীরা। বহু বছরের অপেক্ষার পর এই সাফল্যে যে কতটা উচ্ছ্বসিত মোদি (Narendra Modi) নিজেও, তা বারবার ধরা পড়েছে তাঁর বক্তব্যে। কিন্তু এত বড় সাফল্যের পরেও মেয়রের কুরসি হয়তো অধরাই থেকে যাবে বিজেপির।

জোটসঙ্গী একনাথ শিণ্ডের (Eknath Shinde) ‘বেমক্কা’ দাবির সামনে মোহভঙ্গ হতে পারে পদ্ম শিবিরের। কারণ প্রথম আড়াই বছরের জন্য দেশের কমার্শিয়াল ক্যাপিট্যালসের মেয়র পদ নিজেদের হাতে রাখতে চায় মহারাষ্ট্রের উপমুখ্যমন্ত্রীর দল। বিজেপি সেই প্রস্তাব না মানলে অন্য রাস্তা দেখতে পারেন, এমন ইঙ্গিতও দিয়েছেন খোদ একনাথ শিণ্ডে। ফলে আপাতত মুম্বই সহ গোটা মহারাষ্ট্রের রাজনৈতিক সমীকরণ নিয়ে তৈরি হয়েছে এক নতুন জট। কারণ বিধানসভাতেও জোটের সরকার চালাচ্ছেন দেবেন্দ্র ফড়নবিশ।

আরও পড়ুন: BMC জয়ের উচ্ছ্বাস মোদির মুখে! কী বললেন প্রধানমন্ত্রী? দেখুন

এদিকে মুম্বই পুরসভা ভোটের ফলাফলে শিণ্ডে সেনা পেয়েছে ২৯টি আসন। বিজেপি ও শিণ্ডে সেনা মিলিয়ে মোট আসন সংখ্যা দাঁড়াচ্ছে ১১৮, যাতে অনায়াসে ‘মহাযুতি’-কে ম্যাজিক ফিগারের বৈতরণী পার করিয়ে দেবে। কিন্তু শিণ্ডে সেনার সমর্থন না থাকলে বিজেপির একার পক্ষে বোর্ড গঠন সম্ভব নয়। এই ‘কিংমেকার’ অবস্থান থেকেই দর কষাকষিতে নেমেছেন শিণ্ডে।

অন্য দিকে, উদ্ধব ঠাকরে, রাজ ঠাকরের এমএনএস এবং শরদ পাওয়ারের এনসিপি একজোট হয়ে লড়লেও তাদের ঝুলিতে এসেছে মোট ৭২টি আসন। কংগ্রেস আলাদা লড়ে জিতেছে ২৪টি ওয়ার্ডে। মিম পেয়েছে ৮টি এবং সমাজবাদি পার্টি পেয়েছে ২টি আসন। সব বিরোধী এক হলে মোট সংখ্যা দাঁড়ায় ১০৬, যা সংখ্যাগরিষ্ঠতার থেকে কম। কিন্তু শিণ্ডের সমর্থন পেলে বিজেপির বিরুদ্ধে বোর্ড গঠনও ‘খাতায় কলমে’ অসম্ভব নয়।